KOMISSION TÄYTÄNTÖÖNPANOPÄÄTÖS (EU) 2022/679,

annettu 19 päivänä tammikuuta 2022,

ihmisten käyttöön tarkoitetussa vedessä olevien huolta aiheuttavia aineita ja yhdisteitä koskevien tarkkailtavien aineiden luettelon vahvistamisesta Euroopan parlamentin ja neuvoston direktiivin (EU) 2020/2184 mukaisesti

(tiedoksiannettu numerolla C(2022) 142)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon ihmisten käyttöön tarkoitetun veden laadusta 16 päivänä joulukuuta 2020 annetun Euroopan parlamentin ja neuvoston direktiivin (EU) 2020/2184 (1) ja erityisesti sen 13 artiklan 8 kohdan ensimmäisen alakohdan,

sekä katsoo seuraavaa:

(1) Direktiivissä (EU) 2020/2184 säädetään tarkkailtavien aineiden luettelon laatimisesta sellaisista ihmisten käyttöön tarkoitetussa vedessä olevista aineista ja yhdisteistä, jotka aiheuttavat terveysperusteista huolta yleisölle tai tieteelliselle yhteisölle, jäljempänä ’tarkkailtavien aineiden luettelo’. Tarkkailtavien aineiden luettelossa on ilmoitettava ohjearvo kullekin aineelle tai yhdisteelle ja tarvittaessa mahdollinen analyysimenetelmä, josta ei aiheudu kohtuuttomia kustannuksia.

(2) Direktiivin (EU) 2020/2184 13 artiklan 8 kohdan mukaisesti 17-beta-estradioli ja nonyylifenoli on sisällytettävä ensimmäiseen tarkkailtavien aineiden luetteloon niiden hormonitoimintaa häiritsevien ominaisuuksien ja niistä ihmisten terveydelle aiheutuvan riskin vuoksi. Tällä täytäntöönpanopäätöksellä olisi Maailman terveysjärjestön tuoreimpien juomaveden muuttujia koskevien suositusten (2) perusteella vahvistettava ohjearvot 300 ng/l nonyylifenolille ja 1 ng/l 17-beta-estradiolille.

(3) Määritysrajat, sellaisena kuin määritysraja määritellään komission direktiivissä 2009/90/EY (3), määritetään 17-beta-estradiolille ja nonyylifenolille, jotta ohjearvot voidaan mitata hyväksyttävällä tarkkuudella aiheuttamatta kohtuuttomia kustannuksia.

(4) Tässä päätöksessä säädetyt toimenpiteet ovat direktiivin (EU) 2020/2184 22 artiklan 1 kohdassa tarkoitetun komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Tämän päätöksen liitteessä esitetään direktiivin (EU) 2020/2184 13 artiklan 8 kohdassa tarkoitettu tarkkailtavien aineiden luettelo ihmisten käyttöön tarkoitetussa vedessä olevista huolta aiheuttavista aineista tai yhdisteistä.

2 artikla Tämä päätös on osoitettu kaikille jäsenvaltioille.

Tehty Brysselissä 19 päivänä tammikuuta 2022. Komission puolesta Virginijus SINKEVIČIUS Komission jäsen

(1) EUVL L 435, 23.12.2020, s. 1.

(2) Maailman terveysjärjestön 11 päivänä syyskuuta 2017 antamat suositukset ”Drinking Water Parameter Cooperation Project Support to the revision of Annex I Council Directive 98/83/EC on the quality of water intended for human consumption (Drinking Water Directive)” – https://ec.europa.eu/environment/water/water-drink/pdf/WHO_parameter_report.pdf.

(3) Komission direktiivi 2009/90/EY, annettu 31 päivänä heinäkuuta 2009, veden tilaa koskevan kemiallisen analysoinnin ja seurannan teknisten eritelmien määrittämisestä Euroopan parlamentin ja neuvoston direktiivin 2000/60/EY mukaisesti (EUVL L 201, 1.8.2009, s. 36).